ഇസ്രയേലിന് ചുറ്റുമുള്ള രാജ്യങ്ങളായിരുന്ന ഈജിപ്ത്, ജോർദ്ദാൻ, ലെബനാൻ ,സിറിയ, ഇറാഖ് എന്നീ അഞ്ച് രാജ്യങ്ങളായിരുന്നു ഇസ്രയേലിനു നേരേ യുദ്ധത്തിന് ഇറങ്ങി പുറപ്പെട്ടത്.പലസ്തീൻ പ്രശ്നത്തിൽ സംയോജിച്ച് ഒരു യുദ്ധത്തിനുള്ള പ്ലാനും പദ്ധതിയും ഇവർക്കില്ലായിരുന്നു. ഓരോരുത്തരും സ്വതന്ത്രമായി ഇസ്രയേലിലെ നേരിടാനായിരുന്നു തീരുമാനിച്ചത്. അറബ് രാജ്യങ്ങളിൽ ഏറ്റവും വിപുലമായ സൈനിക ശക്തിയായ ഈജിപ്ത്, 10,000 സൈനികരെ രണ്ട് വിഭാഗമായി തിരിച്ച് അണിനിരത്തി. മെയ് 15ന് ഒരുവിഭാഗം കൈറോയിൽ നിന്ന് സീനായ് ലക്ഷ്യമാക്കി പുറപ്പെട്ടു. ഇസ്രയേലിന്റെ തെക്കുവശത്തുള്ള സീനായിൽ കൂടി കടന്ന് നിരീം (Nirim) കഫർ ഡറോം(Kfar Darom) തുടങ്ങിയ ജൂത കേന്ദ്രങ്ങൾ ആക്രമിച്ച് മുന്നേറുക എന്നതായിരുന്നു യുദ്ധതന്ത്രം. ഈജിപ്തിന്റെ മറ്റൊരു വിഭാഗം ഗാസാ സ്റ്റിപ് വഴി ടെൽ അവീവ് ലക്ഷ്യമാക്കി നീങ്ങി. സിറിയയിൽ നിന്ന് 4000 സൈനികർ കവചിത വാഹനങ്ങളിൽ മെയ് 14ന് പുറപ്പെട്ട് വടക്ക് ഗലീലി കടൽതീരം കടന്ന് ഇസ്രയേലിൽ പ്രവേശിച്ച് ആക്രമണം ആരംഭിച്ചു. ഇറാഖിലെ ഭരണാധികാരിയായിരുന്ന നൂറി പാഷാ 2000 ഇറാഖി ഭടൻമാരെ അയച്ച് ജോർദ്ദാന്റെ വടക്ക് - പടിഞ്ഞാറ് സ്ഥിതി ചെയ്യുന്ന ജോർദ്ദാൻ നദി കടന്ന് ഇസ്രയേൽ പ്രവശ്യയിൽ കൂടി ആക്രമണം ആരംഭിച്ചു. 1000 സൈനികർ വരുന്ന ലെബനോൺ സൈന്യം ഇസ്രയേലിനെ വടക്കുനിന്നും ഗലീലിയായിൽകൂടി ആക്രമിച്ചു. ജോർദ്ദാന്റെ ഇരു കരകളെയും ബന്ധിപ്പിക്കുന്ന അല്ലൻബി പാലത്തിന് സമീപം 4500 ജോർദ്ദാന്റെ സൈന്യവും ഒരുങ്ങി നിന്നു. എന്നാൽ മറ്റു രാജ്യങ്ങളുടെ സൈനിക നീക്കത്തെക്കുറിച്ച്, ജോർദ്ദാന്റെ സൈന്യാധിപനായ ഗ്ലബ് പാഷാക്ക് യാതൊരു അറിവും ഉണ്ടായിരുന്നില്ല. പുണ്യഭൂമിയായ ജറുസലേമിനെ ആക്രമിക്കുവാനോ നാശനഷ്ടങ്ങൾ വരുത്തുന്നതിനോ, ജോർദ്ദാന്റെ രാജാവായിരുന്ന അബ്ദുള്ളക്ക് നിശ്ശേഷം താൽപര്യമില്ലായിരുന്നു. ബ്രിട്ടീഷ് ഗവർമെന്റിന്റെ സഹായത്തിലും സ്വാധീനത്തിലും കഴിയുന്ന ജോർദ്ദാൻ, ജറുസലേമിനെ ആക്രമിക്കുകയില്ലെന്ന് രഹസ്യമായി ബ്രിട്ടന് വാക്കു കൊടുത്തിരുന്നു. ജോർദ്ദാന്റെ സൈന്യമായ അറബ് ലീജിയന്റെ സർവ്വ സൈന്യാധിപൻ ഗ്ലബ് പാഷാ(ജോൺ ബാഗോത്ത്) ഒരു ബ്രിട്ടീഷ് ജനറൽ ആയിരുന്നു.കൈറോയിൽ നിന്നും സീനായ് വഴി, ടെൽ അവീവ് ലക്ഷ്യമായി നീങ്ങിയ ഈജിപ്ത് സൈനികർ ദീർഘയാത്രക്ക് ശേഷം ഇസ്രയേലിൽ ഒരു ഗ്രാമം കാണുകയുണ്ടായി. നിസ്സഹായരായി, ഒറ്റപ്പെട്ടു കഴിയുന്ന ഒരു ഗ്രാമം, കൊള്ളയടിച്ചു നശിപ്പിക്കുക എന്ന ലക്ഷ്യത്തോടെ നീങ്ങിയ സൈനികരെ സ്വീകരിച്ചത്, ഗ്രാമത്തിലെ നാലു വശത്തുമുള്ള കിടങ്ങുകളിൽ നിന്നും വന്ന വെടിയുണ്ടകളായിരുന്നു. ഒരു നല്ല ഭാഗം സൈനികരും ഇസ്രയേലിന്റെ തോക്കിനിരയായി.ശേഷിച്ചവർ മരുഭൂമിയിലെ മണലാരണ്യത്തിലൂടെ തിരിച്ചോടി. നാസി ജർമ്മനിയിൽ നിന്നും പരിശീലനം സിദ്ധിച്ച ഫൗസി കട്ടുബ എന്ന അറബി പഴയ ജറുസലേമിലെ യഹൂദ വീടുകളിൽ ബോംബ് വച്ച് തകർത്തുവാനുള്ള ഒരുക്കം പൂർത്തിയാക്കി. അറബികൾ യഹൂദ വീടുകളും തെരുവുകളും വളഞ്ഞു.ജൂതസേനയായ ഹഗാനയുടെ ഒരു വിഭാഗം ആക്രമണത്തെ ശക്തിയായി എതിർത്തുവെങ്കിലും, സഖ്യാബലം കൂടുതലുണ്ടായിരുന്ന ജറുസലേമിലെ മുഫ്തിയുടെ സേന പഴയ ജറുസലേമിലെ ജൂത സങ്കേതങ്ങൾ തകർത്തു. ഒരു ദിവസ ത്തെ ആക്രമണം കൊണ്ടു തന്നെ യഹൂദ വിഭാഗങ്ങളുടെ തെരുവുകളും സ്ഥാപനങ്ങളും കൈവശപ്പെടുത്തി. യഹൂദ കുടുംബങ്ങൾ അടുത്തുള്ള സിനഗോഗുകളിൽ അഭയം പ്രാപിച്ചു. റെഡ്ക്രോസ്ന്റെ അകമ്പടിയോടുകൂടി പഴയ ജറുസലേമിൽ താമസിക്കുന്ന സകല യഹൂദരും, പുതിയ ജറുസലേമിലെ അഭയാർത്ഥി ക്യാമ്പുകളിലേക്ക് മാറുവാനും. ആയുധങ്ങൾ കൈവശമുള്ളവർ ജറുസലേമിലെ മുഫ്തിയുടെ സേനക്ക് കീഴടങ്ങുവാനുമായിരുന്നു അറബി നേതാക്കളുടെ നിർദ്ദേശം.എന്നാൽ ജറുസലേമിൽ പ്രവേശിക്കാതെ മാറി നിൽക്കുന്ന ജോർദ്ദാൻ സേനക്ക് കീഴടങ്ങുവാനായിരുന്നു യഹൂദരുടെ തീരുമാനം.അവർ സിനഗോഗുകളിൽ തന്നെ കഴിച്ചുകൂട്ടി. ജോർദ്ദാൻ സേന മൈലുകൾക്കകലെ നിൽക്കുന്നത് ഹഗാൻ സേനക്ക് ധൈര്യം നൽകി. പുതിയ ജറുസലേമിൽ നിന്നും പഴയ ജറുസലേമിലെ അറബി സേനക്ക് നേരേ ആക്രമണം അതിരൂക്ഷമാക്കി. മുഫ്തിയുടെ പലസ്തീൻ സേനക്ക് ജറുസലേമിൽ പിടിച്ച് നിൽക്കാൻ കഴിയാത്ത സ്ഥിതി വന്നു. ഇതിനകം അവർ തിരകൾ ലക്ഷ്യമില്ലാതെ നിറയൊഴിച്ച് നഷ്ടപ്പെടുത്തിയിരുന്നു. ഇനിയും ജോർദ്ദാൻ സേനയുടെ സഹായമില്ലാതെ പഴയ ജറുസലേമിൽ പ്രവേശിക്കുവാൻ സാധ്യമല്ല എന്ന സ്ഥിതി വന്നു. ജോർദ്ദാൻ സൈന്യം ഉടൻ ഇടപെടണമെന്ന സന്ദേശം അറബ് നേതാക്കളിൽ നിന്ന്, ജോർദ്ദാന്റെ തലസ്ഥാനമായ അമ്മാനിലെ അബ്ദുള്ള രാജാവിന്റെ പക്കലെത്തി. അദ്ദേഹത്തിന് തീരുമാനത്തിൽ മാറ്റം വരുത്തേണ്ടതായി വന്നു. ബ്രിട്ടീഷുകാരുടെ ശിക്ഷണത്തിൽ പരിശീലനം ലഭിച്ചതും ആധുനിക യുദ്ധോപകരണങ്ങളും, വെടിക്കോപ്പുകളും ,കൈവശമുള്ളതുമായിരുന്നു ജോർദ്ദാൻ സൈന്യം. ജറുസലേമിൽ ജോർദ്ദാൻ സേനയുടെ സൈനിക നടപടി ആരംഭിക്കുവാൻ അബ്ദുള്ള രാജാവ് ശക്തമായി ആവശ്യപ്പെട്ടു. എന്നാൽ ഒരു തെരുവു യുദ്ധത്തിൽ യാതൊരു മുൻപരിചയവും ഇല്ലാത്ത തന്റെ സൈന്യത്തെ കുരുതി കൊടുക്കുവാൻ സൈന്യാധിപനായ ഗ്ലബ് പാഷാ(ജോൺ ഗ്ലബ്) തയ്യാറായില്ല. ഐക്യരാഷ്ട്ര സംഘടനയുടെ പ്രതിനിധി, താമസമില്ലാതെ ഒരു വെടിനിർത്തൽ കരാർ ഉണ്ടാക്കുമെന്നും, ജറുസലേമിന്റെ ക്രമസമാധാന ഭരണം ഐക്യരാഷ്ട്ര ഏറ്റെടുക്കുമെന്നും, അദ്ദേഹം കരുതി. എന്നാൽ രാജകൽപന ലംഘിക്കുവാൻ സാധ്യമല്ലാത്തതിനാൽ, ജോർദ്ദാൻ സൈന്യം ജറുസലേം നഗരത്തിന് പുറത്തു നിന്നു കൊണ്ട് പീരങ്കി വെടി കൊണ്ട് സാന്നിധ്യമറിയിച്ചു കൊണ്ടിരുന്നു. ഈ ആക്രമണത്തെ ഹഗാൻ സേന കാര്യമാക്കിയില്ല.അവർ ജാഫാ കവാടം വഴി പഴയ ജറുസലേമിൽ കടക്കുവാൻ മുഫ്തി സേനയുമായി തീവ്ര യുദ്ധത്തിലായിരുന്നു. ഒരു കൂട്ടം ഹഗാൻ സേന സീനായ് മല കൈവശപ്പെടുത്തി.

വെടിനിർത്തലിന് ശേഷം
ജോർദ്ദാന്റെ ആക്രമണം
നാൾവഴി
അവലംബം